Jus Suffragii

Jus Suffragii  (լատիներենից թարգմանաբար նշանակում է «Ընտրական իրավունքի իրավունք»), Կանանց ընտրական իրավունքի միջազգային դաշինքի պաշտոնական ամսագիր, որը հրատարակվել է ամեն ամիս 1906-1924 թվականներին։

Պատմություն 
Կանանց ընտրական իրավունքի միջազգային դաշինքը (IWSA), որն այժմ կոչվում է Կանանց միջազգային դաշինք, ստեղծվել է 1904 թվականին Գերմանիայում, Բեռլինում, բազմաթիվ երկրներից ժամանած մի խումբ նշանավոր սուֆրաժիստների կողմից։ IWSA-ն հիմնադրել է կազմակերպության Jus Suffragii պաշտոնական ամսագիրը, 1906 թվականին։

Պարբերականը հրապարակել է նորություններ ամբողջ աշխարհում կանանց ընտրական իրավունքի առաջընթացի մասին, ի լրումն կանանց այլ հարցերի նորությունների, այդ թվում՝ կին առաջնորդների, տղամարդկանց գերիշխող ոլորտներում աշխատող կանանց, կանանց և երեխաների առողջության, ամուսնության և ամուսնալուծության մասին օրենսդրության, մարմնավաճառության, կանանց կրթության, մայրության նպաստների, աշխատանքային պայմանների և ամուսնական տարիքի մասին։ Անգլերեն լույս է տեսել Լոնդոնում, ֆրանսերեն՝ Ժնևում։ Յուրաքանչյուր թողարկում Միացյալ Թագավորությունում արժեր 4 պենս, Գերմանիայում՝ 4 մարկ, Ֆրանսիայում՝ 4 ֆրանկ։

Առաջին համաշխարհային պատերազմի ժամանակ Jus Suffragii ամսագիրը խմբագրել է Մերի Շիփշանքսը, որի պացիֆիստական և ֆեմինիստական ուղղությունը ամսագրի զգալի հակասությունների տեղիք է տվել։ 1914 թվականն էր, երբ պատերազմը բռնկվելուց հետո Jus Suffragii ամսագիրն իր լոնդոնյան գրասենյակները կիսեց Կանանց օգնության միջազգային կոմիտեի հետ, որը նոր էր ձևավորվել և զբաղված էր Բրիտանիայում հայտնված հարյուրավոր «թշնամի» գերմանացի կանանց օգնություն տրամադրելով։ Շիփշանքսը ամսագրի էջերում ներողություն խնդրեց գերմանացի և ավստրիացի ընթերցողներից այդ երկրներից նորությունների բացակայության համար (ամսագիրը պետք է լիներ միջազգային) և կոչ արեց չեզոք երկրների ընթերցողներին, որտեղ տարածվում էր ամսագիրը՝ Դանիա, Շվեդիա, Շվեյցարիա և Նիդեռլանդներ, տեղեկություններ ստանալ «թշնամի» երկրներում կանանց մասին։ 

Պարբերականը բացահայտ քննադատության է ենթարկվել մի քանի սուֆրաժիստ առաջնորդների կողմից, այդ թվում՝ հենց IWSA-ի նախագահի կողմից՝ կանանց ընտրական իրավունքների վրա իր սկզբնական ուշադրությունը թողնելու և «ակտիվ պացիֆիստական արշավ» սկսելու համար։ Սակայն 1919 թվականի պատերազմի ավարտին Շիփշանքսը և Jus Suffragii-ը երախտագիտության և գովասանքի ուղերձներ ստացան ամբողջ աշխարհից։

1917 թվականին ամսագիրն իր սկզբնական վերնագրից բացի ընդունեց նաև The International Woman Suffrage News (Կանանց ընտրական իրավունքի միջազգային նորություններ) անվանումը։ Շիփշանքսը թողեց խմբագրի պաշտոնը 1920 թվականին, իսկ ամսագիրը դադարեցրեց հրատարակությունը 1924 թվականին, երբ այն փոխարինվեց International Women's News (Կանանց միջազգային նորություններ) ամսագրով՝ որպես IWSA-ի պաշտոնական պարբերական։

Ծանոթագրություններ 

Միջազգային լրագրողական կազմակերպություններ
Իրավապաշտպան գործունեության միջոցներ
Կանայք քաղաքականությունում